Document ID: 31977R0495

NEUVOSTON ASETUS (ETY, Euratom, EHTY) N:o 495/77,
annettu 8 päivänä maaliskuuta 1977,
edunsaajaryhmien, korvausten antamista koskevien edellytysten ja sellaisten korvausmäärien määrittämisestä, jotka voidaan myöntää säännöllisesti päivystämään joutuville virkamiehille
EUROOPAN YHTEISÖJEN NEUVOSTO, joka
ottaa huomioon Euroopan yhteisöjen virkamiehiin sovellettavat henkilöstösäännöt ja muuta henkilöstöä koskevat palvelussuhteen ehdot, jotka on vahvistettu asetuksella (ETY, Euratom, EHTY) N:o 259/68 (1) ja muutettu viimeksi asetuksella (EHTY, ETY, Euratom) N:o 3178/76 (2), ja erityisesti mainittujen henkilöstösääntöjen 56 b artiklan toisen alakohdan,
ottaa huomioon komission ehdotuksen,
sekä katsoo, että
neuvoston tehtävänä on komission ehdotuksesta päättää edunsaajaryhmistä, korvausten antamista koskevista ehdoista ja sellaisten korvausmäärien vahvistamisesta, jotka voidaan myöntää työpaikallaan tai kotonaan tavanomaisen työajan ulkopuolella säännöllisesti päivystämään joutuville virkamiehille,
ON ANTANUT TÄMÄN ASETUKSEN:
1 artikla
1. Yhteisen tutkimuskeskuksen laitoksessa tai välillisessä toiminnassa tehtäviään hoitavalla, tutkimus- ja investointimäärärahoista palkatulla virkamiehellä taikka teknisten laitteiden ohjaamista tai valvontaa suorittavalla tai sairaanhoitoasemalla työskentelevällä, toimintamäärärahoista palkatulla virkamiehellä on oikeus korvaukseen, jos hän joutuu säännöllisesti hoitamaan tehtäviään päivystämällä virkamiesten henkilöstösääntöjen 56 b artiklan mukaisesti.
Korvaus määritetään seuraavasti:
a)
korvaus ilmaistaan pistemäärinä. Pistemäärä on 0,032 prosenttia D 4 -palkkaluokan ensimmäisen tason virkamiehen peruspalkasta. Korvaukseen sovelletaan virkamiesten palkkoihin sovellettavaa korjauskerrointa,
b)
pistemäärä tosiasiallisesti tehtyä päivystystuntia kohden on
-
päivystettäessä työpaikalla: 11 työpäivinä ja 22 lauantaisin, sunnuntaisin ja juhlapäivinä,
-
päivystettäessä kotona: 2,15 työpäivinä ja 4,3 lauantaisin, sunnuntaisin ja juhlapäivinä.
2. Korvausta ei makseta kotona suoritettavasta päivystyksestä, jonka tosiasiallinen kesto on alle 14 tuntia.
3. Virkamies, joka todistaa olleensa korkeintaan kuukauden ajan estynyt hoitamasta päivystystehtäviään työpaikalla sairauden tai onnettomuuden seurauksena tai joka on vuosilomalla, säilyttää edelleen oikeutensa korvaukseen. Kun sairaudesta tai onnettomuudesta johtuva poissaolo kestää yli kuukauden, oikeus korvaukseen poistuu ensimmäisen kuun lopussa ja palautuu, kun työ aloitetaan uudelleen.
Virkamiehellä on ensimmäisessä alakohdassa tarkoitetun ajanjakson ajan oikeus aiheellisella tavalla todistetun sairauden tai onnettomuuden johdosta aiheutuneen poissaolopäivän tai vuosilomapäivän osalta 42 pistettä vastaavaan korvaukseen.
2 artikla
Tätä asetusta sovelletaan vastaavasti tilapäiseen muuhun henkilöstöön, avustavaan muuhun henkilöstöön ja laitoksen muuhun henkilöstöön.
3 artikla
Komissio antaa vuosittain huhtikuussa neuvostolle kertomuksen ura-alueittain niiden virkamiesten ja muuhun henkilöstöön kuuluvien lukumäärästä, jotka saavat tässä asetuksessa tarkoitettua korvausta.
4 artikla
Kumotaan korvausten antamista koskevien edellytysten ja sellaisten korvausmäärien määrittämisestä, jotka voidaan myöntää yhteisen tutkimuskeskuksen laitoksessa tai tiettyjen erityisluonteisten palvelujen suorittamiseksi välillisessä toiminnassa tehtäviään hoitaville tutkimus- ja investointimäärärahoista palkatuille virkamiehille tai muille henkilöstöön kuuluville, 27 päivänä kesäkuuta 1972 annettu neuvoston asetus (Euratom) N:o 1371/72 (3).
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä maaliskuuta 1977.

Labels: 9
15
19